TCC วิ่ง 4 วัน 129% สะท้อน “ราคาถ่านหิน” ตลาดโลกปรับตัวขึ้น หนุนกำไร Q3 เด่น
TCC เล่นไม่เลิก 4 วันบวกไป 128.89% รับประโยชน์จากราคาถ่านหินในตลาดโลกที่ปรับตัวสูงขึ้นต่อเนื่อง ลุ้นหนุนกำไรไตรมาส 3/2564 โตแก่งหลังจากไตรมาส 2/2564 พลิกกำไรสุทธิ
7 ก.ย. 2564

ผู้สื่อข่าวรายงานว่า วันนี้ (7 ก.ย.2564) ราคาหุ้น บริษัท ไทย แคปปิตอล คอร์ปอเรชั่น จำกัด (มหาชน) หรือ TCC ณ เวลา 11.37 น. อยู่ที่ระดับ 1.03 บาท บวกไป 0.06 บาท หรือขึ้นไป 6.19% โดยราคาทำจุดสูงสุดที่ 1.20 บาท และราคาทำจุดต่ำสุดที่ 0.98 บาท ด้วยมูลค่าการซื้อขาย 385.30 ล้านบาท ขณะที่ช่วง 4 วันทำการราคาหุ้นขึ้นไปแล้ว 128.89%

ทั้งนี้ราคาหุ้น TCC ปรับตัวขึ้นอย่างต่อเนื่อง 4 วันทำการ พบว่าขึ้นไปแล้ว 128.89%  ส่วนหนึ่งยังเป็นประเด็นในเรื่องของราคาถ่านหิน โดยจากข้อมูลเมื่อวานนี้ นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ราคาหุ้น TCC ที่ปรับตัวแรงน่าจะได้รับผลดีจากราคาถ่านหินในตลาดโลกที่ปรับตัวสูงขึ้นต่อเนื่อง และวานนี้ก็ทำนิวไฮในรอบหลายปี โดยราคาถ่านหินตลาดล่วงหน้า (Newcastle) ส่งมอบเดือน ต.ค.64 ล่าสุด ปิดที่ 175.05 เหรียญต่อตัน เพิ่มขึ้น 1.95 เหรียญ (+1.13%) ซึ่งรายได้ส่วนใหญ่ของ TCC มาจากธุรกิจถ่านหิน
นอกจากนี้ TCC รายงานผลประกอบการในไตรมาส 2 ปี 2564 พลิกมีกำไร 2.47 ล้านบาท จากไตรมาสเดียวกันของปีก่อนขาดทุน 9.26 ล้านบาท อย่างไรก็ตามหากราคาถ่านหินยังคงปรับตัวสูงขึ้นอย่างต่อเนื่องแบบนี้ เชื่อว่าจะทำให้ผลการดำเนินงานในไตรมาส 3 ปี 2564 เติบโตอย่างแข็งแกร่ง
 
 